
Koper, 16.10.2026
Začenja se sedmi natečaj za mlade glasbene skupine, CMK Studio Live 2026
Center mladih Koper že sedmo leto zapored organizira glasbeni natečaj CMK Studio Live, namenjen mladim glasbenikom in glasbenim skupinam, ki želijo predstaviti svojo avtorsko ustvarjalnost ter pridobiti dragocene izkušnje pri ustvarjanju glasbe v profesionalnem studiu. Najboljše tri finaliste čakajo privlačne nagrade, med katerimi izstopata studijsko snemanje avtorskih skladb in snemanje videospota.
Letos se bodo glasbene skupine za uvrstitev v finale pomerile na dveh kvalifikacijskih večerih, ki bosta v soboto, 17. oktobra, in soboto, 24. oktobra, ob 20.30 v Centru mladih Koper.
Na prvem kvalifikacijskem večeru bodo nastopili Plavi Ponedeljak, Retrozlom in Okl's FruitLoops, na drugem pa KAZAI, Frishki in Moonset. O finalistih bosta odločala glas občinstva in strokovna komisija, ki jo bodo letos sestavljali producent Andrea Flego ter kitarista in pevca Jan Fanedl in Matej Mittnedorfer.
Vrhunec natečaja bo finalni večer v soboto, 14. novembra, ob 20.30, ko se bodo izbrani finalisti pomerili za prva tri mesta in pripadajoče nagrade.
Nagrade za razvoj avtorske glasbe
CMK Studio Live mladim glasbenikom ponuja priložnost, da svojo ustvarjalnost nadgradijo s profesionalno studijsko produkcijo. Vsi trije finalisti bodo namreč prejeli možnost snemanja avtorske glasbe v studiu CMK pod vodstvom producenta Andree Effe.
Nagrade za najboljše tri uvrščene skupine so:
· 1. nagrada: snemanje do treh avtorskih skladb oziroma največ pet snemalnih dni v studiu CMK, miks vsake posnete skladbe ter snemanje videospota v vrednosti 1.000 evrov za eno avtorsko skladbo.
· 2. nagrada: snemanje do dveh avtorskih skladb oziroma največ trije snemalni dnevi v studiu CMK ter miks obeh skladb.
· 3. nagrada: snemanje ene avtorske skladbe oziroma največ dva snemalna dneva v studiu CMK ter miks posnete skladbe.
Z natečajem Center mladih Koper nadaljuje podporo mladim glasbenim ustvarjalcem, spodbuja razvoj avtorske glasbe in jim omogoča, da svoje delo predstavijo širšemu občinstvu.
Vabljeni na CMK Studio Live Vol. 7! Podprite mlade glasbene ustvarjalce, spoznajte nove glasbene obraze in uživajte v večerih avtorske glasbe. Vstop na vse dogodke je prost.

Več informacij dobite na Facebook strani Centra mladih Koper: https://www.facebook.com/CenterMladihKoper/events 

